|  |
| --- |
| 
**עיינו גם בפורטל**

**פורטל הלהט"ב** הוא שער לכל הערכים בוויקיפדיה העברית הקשורים בלסביות, בהומואים, בטרנסג'נדרים ובביסקסואלים.
 |

**פלאבין לָהָטַ"בּ** – ראשי התיבות של לסביות, הומואים, טרנסג'נדרים וביסקסואלים – הוא מונח מטרייה המאגד נטיות מיניות, זהויות מיניות ומגדריות.

בשנים האחרונות מקובלים גם הצירופים: **להטב"ק** (ק' מציינת קוויר/questioning), או **להטב"א** (א' מציינת אינטרסקס, אומניסקסואליות, א-בינארי או א-מיניות), או השילוב **להטבא"ק**. ונוסף לכך, קיים גם השימוש בראשי התיבות **להטבפא"ק** (פ' מציינת פאנסקסואליות או פוליסקסואליות). לעיתים מקובל להשתמש בביטוים כמו "הקהילה הגאה", מכיוון שאין בהם ראשי תיבות ולכן הם אינם מהווים הגדרה מדויקת באשר לזהויות המשתייכות לקהילה.

לסביות, הומוסקסואלים, ביסקסואלים וטרנסג'נדרים רבים רואים עצמם חלק מציבור אחד מסיבות של אחדות גורל ושותפות במאבק נגד כפיית תפקידי מגדר, ורואים במאבקם מאבק שאינו בלעדי לקהילת הלהט"ב, אלא מיטיב עם החברה כולה. האפליה כנגד קבוצות אלו, נתפסת כנובעת מגורם משותף, והוא כפייה של התפקידים המגדריים והמיניים הנפוצים על ידי כלל האוכלוסייה תוך דיכוי הגיוון והשונות האנושית. עוד בראשית המאבק במהומות סטונוול (1969) כלל המאבק לשוויון זכויות לסביות, הומואים, ביסקסואלים וטרנסג'נדרים שהתאחדו תחת התעמרות המשטר והחברה כלפיהם.

רקע היסטורי
-----------

### טרם השימוש במונח

בטרם המהפכה המינית של שנות ה-60 לא היה קיים מונח רוֹוח תקין פוליטית ולא-מזלזל שאיחד תחתיו זהויות לא-הטרוסקסואליות. המונח היחיד הקרוב לכך היה "מין שלישי", שמקורו בשנות ה-60 של המאה ה-19, אך מעולם לא זכה להכרה נרחבת. המונח "הומוסקסואליות" נתפס עד לאותה העת כבעל קונוטציה שלילית, והיו ניסיונות לשנות אותו ל"הומופיל" בשנות ה-50 וה-60, ובהמשך לגיי בשנות ה-70. כאשר עיצבו הלסביות זהויות צבוריות רבות יותר וגבר השיח סביבן, הפך לרווח השימוש בביטוי "הומואים ולסביות".

בנותיה של ביליטיס, הארגון לקידום זכויות הלסביות בארצות הברית, בחן בשנת 1970 את הנושא, והפעילוֹת בו התחבטו באשר לסוגיה המרכזית שבה צריך להתמקד המאבק החברתי: פמיניזם או זכויות להט"ב. נושא השוויון היה מרכזי בפמיניזם הלסבי, ופער בתפקידים בין נשים וגברים או תרבות הבּוצ'ות והפמיות נתפסו כהתנהגות פטריארכלית. לסביות פמיניסטיות נמנעו מתפקידי מגדר שהונהגו בברים וראו בהומואים שוביניסטים, ועל כן הן נמנעו מפעילות חברתית הכוללת גם את מטרותיהן. תנועה מהותנית הולכת וגוברת של לסביות פמיניסטיות קראה ליצור בדלנות מוחלטת של נשים לסביות בנושא זה. ככל שגדלה קהילת הלהט"ב, ביקשו גם ביסקסואלים וטרנסג'נדרים הכרה חברתית בקטגוריות הזהויות המיניות והמגדריות אליהן הם משתייכים.

מהומות סטונוול היו הפעם הראשונה בה הומוסקסואלים, לסביות, ביסקסואלים וטרנסג'נדרים התקוממו יחד כקבוצה אחת כנגד התעמרות שלטונית על רקע נטייה מינית וזהות מגדרית. עם זאת, בסוף שנות ה-70 ותחילת שנות ה-80 החלו לעלות ספקות בנוגע לתפיסת כלל הזהויות כקבוצה אחת, והומואים ולסביות רבים החלו לקבל פחות את השתייכותם של ביסקסואלים וטרנסג'נדרים. התפיסה הייתה שטרנסג'נדרים מתנהגים באופן סטריאוטיפי שמזיק למאבק למען הזכויות, וכי ביסקסואלים הם למעשה הומואים ולסביות שמפחדים לצאת מהארון. כל קהילה המכונסת יחד עם קהילות אחרות נאבקת על זכות ההגדרה העצמית שלה. השאלה האם וכיצד לחבור לקבוצות אחרות או לתת-קבוצות, הולידה קונפליקטים הבאים לידי ביטוי עד היום.

השחקנית הטרנסג'נדרית קנדיס קיין כינתה את קהילת הלהט"ב בשנת 2009 "המיעוט הגדול האחרון", ואמרה "אנחנו, כקבוצה, עדיין יכולים להיות מוטרדים באופן פומבי ולהיות מושג ללעג בטלוויזיה."

### תחילת השימוש במונח

#### באנגלית

בראשי התיבות להט"ב (באנגלית: LGBT) נעשה שימוש בארצות הברית החל משנת 1988 לערך. שימוש במונח כפנייה שוויונית להומוסקסואלים, לסביות, ביסקסואלים וטרנסג'נדרים החל בשנות ה-90. על אף שהייתה וישנה מחלוקת בקרב קהילת הלהט"ב בדבר קבלת מונח הכולל בתוכו זהויות שנתפסות כשונות האחת מהשנייה (ולעיתים אף נדחקות לשולי הקהילה), הפך המונח להט"ב לסמל חיובי של הכללה. השימוש במונח הפך עם הזמן לכלי שסייע באופן ניכר להעברת אינדיבידואלים משולי החברה לעבר המרכז.

#### בעברית

את המקבילה העברית לראשי התיבות LGBTQ, הגה הפעיל החברתי ומנכ"ל המועצה לזכויות הגייז, שבי גטניו, בסוף שנת 2001. גטניו עסק בקידום מטרות הקהילה הגאה בכנסת ובממשלה. במסגרת תפקידו כתב דו"חות שונים ונאלץ לחזור שוב ושוב על המשפט 'לסביות, הומוסקסואלים, טרנסג'נדרים וביסקסואלים' - דבר שגרם לו לחוסר נוחות ולכן החליט להמציא ראשי תיבות. גטניו חשב על צירופי אותיות שונים, ולאחר שפסל אפשרויות כגון בלט"ה, הבל"ט ובטל"ה משום שלתפיסתו היו שליליים או סטיגמטיים, בחר בקיצור להט"ב שנתפס בעיניו כצירוף החיובי ביותר. גטניו ביטא את הקיצור באופן בו נשמע קרוב למילה 'להיטיב' (LEHETAV). חברי ועד המועצה לזכויות הגייז (יוקי לביא, עמית שאנן, מנחם שיזף, רותם דנון, נורה גרינברג, אלי שרון ואחרים) הסכימו לשנות את שם המועצה ל'המועצה לזכויות הלהט"ב'.

המושג תחילה נתקל בהתעלמות ובהתנגדות. כלי תקשורת וארגונים בקהילה הגאה, לרבות האגודה למען הלהט"ב בישראל והבית הפתוח סירבו לאמץ את ראשי התיבות הללו. המושג הופיע לראשונה בכלי התקשורת ב-11 בפברואר 2002 לאחר שגטניו שלח הודעה לעיתונות בנושא סיקור ישיבת כנסת בנושא להט"ב. לצד המושג 'להט"ב' נכתב בסוגריים 'לסביות, הומואים, טרנסקסואלים וביסקסואלים'.

מונחים נוספים
-------------

ראשי התיבות הם תרגום של ראשי התיבות המקבילים באנגלית: **GLBT** (או **LGBT**).

וריאציות נפוצות פחות על ראשי התיבות:

* **GLBTQ**, שבו ה-Q מציינת Queer קוויר או questioning, כלומר אלו אשר אינם בטוחים בנטייתם המינית
* **LGBTA**, שבו ה-A מציינת Asexual, כלומר א-מיניים
* **LGBTI**, שבו ה-I מציינת Intersexuals, כלומר אינטרסקסואלים
* **LGBTT**, שבו ה-T השנייה מציינת Transsexuals, כלומר טרנסקסואלים, אנשים אשר זהותם המגדרית אינה תואמת למינם הפיזיולוגי

לעיתים יש מחלוקת בין קהילות ה-LGB המוגדרות על פי נטייה מינית וקהילות TTI המוגדרות על פי זהות מגדרית, ומרבית חבריהן מזדהים כהטרוסקסואלים, זאת על אף שהסביבה לעיתים קרובות אינה מזהה אותם ככאלו.

גם בישראל מתנהל ויכוח בשאלה האם ראוי להשתמש בראשי התיבות **להטב"ק** (ה-ק' מציינת קוויר), או אף **להטבא"ק** (שבה ה-א' מייצגת אינטרסקס וא-מיניות), וכן באשר לשימוש בראשי התיבות **להטבפא"ק** (שבה ה-פ' מייצגת פאנסקסואליות).

בתרבות ובאמנות
--------------

יצירות רבות עוסקות בלהט"ב ובמאבקיו:

 ערך מורחב – **גאווה (סרט, 2014)**  

**גאווה** (Pride) הוא סרט קולנוע בריטי משנת 2014, המבוסס על סיפור היסטורי, אודות שיתוף פעולה בין שתי תנועות מחאה: אקטיביסטים להט"בים, והכורים בבריטניה. הסרט מציג קבוצה של אקטיביסטים הומואים ולסביות שגייסו כספים כדי לסייע למשפחות שנפגעו משביתת הכורים בבריטניה ב-1984, מה שהביא להקמת התנועה לסביות והומואים למען הכורים. שיתוף הפעולה בין הלהט"בים מלונדון לבין הכורים מווילס היה יוצא דופן ומפתיע. הוא החל בהיסוס ובחשדנות הדדית, המשיך בסיוע מוראלי וכספי בעת מאבק הכורים, ולימים אף נחל הצלחה בלתי צפויה, כאשר בעקבות לחץ האיחוד הלאומי של עובדי הכרייה, שילבה מפלגת הלייבור במצעה מאבק למען זכויות להומואים ולסביות (כפי שמצוין בכתוביות הסיום של הסרט). שיתוף פעולה זה הדגים את כוחה של סולידריות בין קבוצות אינטרס שונות במאבקים חברתיים.

ראו גם
------

* סמלי להט"ב
* דגל הגאווה
* נושאים להט"בים באפוסים הינדים
* להט"ב - מונחים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פיגלה** |
| ויקימילון ערך מילוני בוויקימילון: **להט"ב** |
| ויקישיתוף תמונות ומדיה בוויקישיתוף: **להט"ב** |

* להט"ב, ברשת החברתית אקס (טוויטר)
* להט"ב, ברשת החברתית אינסטגרם
* עמית קמה, רשימת מקורות הכוללת את כל העבודות האקדמיות שנעשו בישראל או על ישראל בנושאים הקשורים להומואים, לסביות, ביסקסואלים וטרנסג'נדרים, יוני 2008
* "קשה יותר לדבר על מיניות", באתר פסיכולוגיה עברית, 18 בנובמבר 2011
* אתר למנויים בלבד שירלי גל, מילון הגאווה השלם: כל הזהויות המיניות והמגדריות החדשות, באתר הארץ, 11 באוגוסט 2021
* להט"ב, באתר כל זכות
* ד"ר יצחק שנור וד"ר איילת ברג, צרכים של להט"בים מזדקנים, באתר מכון מאיירס-ג'וינט-ברוקדייל, ‏2019

הערות שוליים
------------

1. 1 2   מיניות, לאומיות זהות ורדיקליות, רגע לפני הגאווה, או: איך הפך הקוויר ל"ק", כתבתו של פרופ' אייל גרוס.
2. 1 2  שירי אייזנר, ‏"הקווירים, הא-מיניים והביסקסואלים הם חלק מהקהילה הגאה", באתר ‏מאקו‏, 25 במרץ 2012
3. ↑  Ross, E. Wayne (2006). *The Social Studies Curriculum: Purposes, Problems, and Possibilities*. SUNY Press. ISBN 0791469093. נבדק ב-2008-07-05.
4. ↑  Kennedy, Hubert C. (1980) *The "third sex" theory of Karl Heinrich Ulrichs*, Journal of Homosexuality. 1980–1981 Fall–Winter; 6(1–2): pp. 103–1
5. ↑  Hirschfeld, Magnus, 1904. *Berlins Drittes Geschlecht* ("Berlin's Third Sex")
6. ↑  Ellis, Havelock and Symonds, J. A. 1897. *Sexual Inversion*.
7. ↑  Carpenter, Edward, 1908. *The Intermediate Sex: A Study of Some Transitional Types of Men and Women*.
8. ↑  Duc, Aimée, 1901. *Sind es Frauen? Roman über das dritte Geschlecht* ("Are These Women? Novel about the Third Sex")
9. ↑  Minton, Henry (2002). *Departing from Deviance*. University of Chicago Press. ISBN 0226530434. נבדק ב-2009-01-01.
10. 1 2  Swain, Keith W. (21 ביוני 2007). "Gay Pride Needs New Direction". Denver Post. נבדק ב-2008-07-05. `{{cite web}}`:  (עזרה)
11. ↑  Esterberg, Kristen (September, 1994). "From Accommodation to Liberation: A Social Movement Analysis of Lesbians in the Homophile Movement." *Gender and Society*, **8**, (3) p. 424–443.
12. ↑  Faderman, Lillian (1991). *Odd Girls and Twilight Lovers: A History of Lesbian Life in Twentieth Century America*, Penguin Books. ISBN 0-14-017122-3, p. 210–211.
13. 1 2  Leli, Ubaldo; Jack Drescher (2005). *Transgender Subjectivities: A Clinician's Guide*. Haworth Press. ISBN 0789025760. נבדק ב-2008-07-05.
14. 1 2 3 4 5  Alexander, Jonathan; Karen Yescavage (2004). *Bisexuality and Transgenderism: InterSEXions of The Others*. Haworth Press. ISBN 1560232870. נבדק ב-2008-07-05.
15. ↑  "I Advocate...". *The Advocate*. Issue #1024. במרץ 2009. p. 80. `{{cite news}}`:  (עזרה)
16. ↑  Research, policy and practice: Annual meeting, American Educational Research Association Verlag, AERA, 1988.
17. 1 2  Shankle, Michael D. (2006). *The Handbook of Lesbian, Gay, Bisexual, and Transgender Public Health: A Practitioner's Guide To Service*. Haworth Press. ISBN 1560234962. נבדק ב-2008-07-05.
18. ↑  רעות נגר, למה ה'ל' באה לפני ה'ה'? האיש שהמציא את ראשי התיבות 'להט"ב' מסביר, אתר WDG,‏ 20 באוקטובר 2017
19. ↑  ר'מחקריו של ג'יי מייקל ביילי וספרה של ג'ניס ריימונד, **The Transsexual Empire**

| **לסביות, הומואים, טרנסג'נדרים וביסקסואלים (להט"ב)**  |
| --- |
| זהות ונטייה מינית | ביסקסואליות (הקהילה הביסקסואלית) • הומוסקסואליות • הטרוסקסואליות • לסביוּת • פאנסקסואליות • קוויר • פוליסקסואליות • אומניסקסואליות • מונוסקסואליות • בי-קיוריוס • א-מיניות • הטרופלקסיביליות • דמוגרפיה • סאפיוסקסואליות • א-מיניות אפורה |  |
| זהות מגדרית | מגדר • מגדריזם • התפתחות הזהות המגדרית • ביטוי מגדרי • כינוי גוף מגדרי • התאמה מגדרית • ניתוח להתאמה מגדרית • חרטה על הליך התאמה מגדרית • טרנסג'נדר (אישה טרנסית, גבר טרנס) • סיסג'נדר • טרנסקסואליות • קרוס-דרסינג • ג'נדרקוויר • ביג'נדר • אינטרסקס • אג'נדר • פאנג'נדר • טריג'נדר |
| מושגי יסוד | הקהילה הגאה • גיבוש זהות • יציאה מהארון • אאוטינג • מהומות סטונוול • חודש הגאווה • מצעד הגאווה • טיפול המרה • הומופוביה • הומופוביה מופנמת • ביפוביה • טרנספוביה • טרנסמיזוגניה • הטרוסקסיזם • הומונורמטיביות • הטרונורמטיביות • גאווה • פינקוושינג • סטרייטוושינג |
| סמלי להט"ב | משולש ורוד • משולש שחור • דגל הגאווה • דגל גאווה • הדגל הלסבי • דגל הגאווה הפאנסקסואלי • דגל הגאווה הביסקסואלי • דגל האינטרסקס • דגלי גאווה נוספים |
| שונות | גברים המקיימים יחסי מין עם גברים • נשים המקיימות יחסי מין עם נשים • יחסי מין הומוסקסואליים • יחסי מין לסביים • G0y • דייקס און בייקס • הומופיל • אלימות נגד להט"ב • התאבדויות בני נוער • לסביות פוליטית • פמיניזם לסבי • שבוע המודעות הטרנסג'נדרי • מבטא הומוסקסואלי • סטריאוטיפים על להט"בים • בריונות והטרדות נגד להט"ב • הזדקנות בקהילה הגאה • לימודי להט"ב |
| לקטגוריה • לפורטל |

|  |  |
| --- | --- |
| בקרת זהויות עריכת הנתון בוויקינתונים | 
* GND: 7705503-2
* NDL: 001208056

 |